Lav et referat af nedenstående tekst:

Tekst:
Mandag begynder skolernes sommerferie for alvor, og det sker med udsigt til en periode med godt sommervejr. - Det er ikke hvert år, at vi starter skoleferien med så godt vejr. Faktisk er det tit stik modsat, siger meteorolog ved TV 2 VEJRET Lone Seir. En meteorologisk sommerdag har mindst 25 grader, og i første omgang er der fuldt hus på femdøgnsskemaet. Mandag bliver mindst varm med 25 grader, og så er der 26-27 grader frem til næste weekend. Mandag bliver også den dag med mest vind, men allerede tirsdag aftager vinden en del, og så bliver det sommerligt. - Som prognoserne ser ud lige nu, kommer det måske også til at fortsætte i uge to af skoleferien, men det er selvfølgelig mere usikkert, jo længere vi kigger frem. Den første uge ser under alle omstændigheder rigtig god ud. Badevandet er også ved at være deroppe, hvor de fleste kan være med, så der er også gode muligheder for at komme til stranden. TV 2 VEJRETs badevandspatrulje måler hver dag temperaturen ved de danske badestrande, og middeltemperaturen er nu oppe på 18,8 grader. - Det er faktisk ganske pænt på det her tidspunkt. Vi skal op på 19,0, før vi kalder det en officiel badedag her på TV 2 VEJRET, og vi kan se rundt omkring, at der er mange steder, hvor man nu kan finde badevand 20 grader eller derover, lyder det fra Lone Seir.

Referat:
Flere gode sommerdage med dejlig varmt badevand venter i første uge af skolernes sommerferie.